Lubyová, Martina, ministerka školstva, vedy, výskumu a športu SR (2019-10-16):
Ďakujem pekne. Vážený pán predsedajúci, vážené panie poslankyne, páni poslanci, dnes teda do tretice predkladám na rokovanie Národnej rady návrh na vyslovenie súhlasu Národnej rady s pristúpením Slovenskej republiky k Dohovoru o zriadení Európskeho univerzitného inštitútu. Európsky univerzitný inštitút je prestížnou medzinárodnou akademickou inštitúciou, v ktorej je v súčasnosti členmi 23 členských štátov Európskej únie. Slovenská republika zatiaľ ešte nie je členom tejto inštitúcie, chýba okolo rokovacieho stola a preto sme sa rozhodli iniciovať pristúpenie aj Slovenskej republiky k tomuto dohovoru. Európsky univerzitný inštitút poskytuje veľmi kvalitné doktorandské a postdoktorandské štúdium, poskytuje možnosti výmeny, skúseností akademických pracovníkov, poskytuje možnosti štúdia archívov Európskej komisie, ktoré sú v tomto inštitúte uložené. Nachádza sa v Taliansku v meste Florencia a púta na seba pozornosť mnohých orgánov, inštitúcií Európskej komisie, aj ďalších medzinárodných organizácií. Je to taký prestížny klub, ktorý sa venuje rozvoju spoločenských politických vied v medzinárodnom meradle. Podchytáva akademicky orientovaných výskumníkov, študentov a umožňuje tým členským krajinám, aby sa plnohodnotne zapájali do diania na tejto úrovni. Osobitne zdôrazňujem význam zapojenia sa do medzinárodného života v oblasti spoločenských vied, ktoré doteraz z našej strany boli podceňované. Väčšinou tie naše členstvá medzinárodné sa týkajú technických a prírodných vied. Okrem iného Európsky univerzitný inštitút disponuje obrovskými archívnymi depozitármi bruselských inštitúcií vrátane súkromných knižných zbierok osobností, ako sú Alcide De Gasperi, Simone Veil a ďalšie, ktoré budú k dispozícii verejnosti po pristúpení k tomuto dohovoru. Členstvo nás automaticky zapája do medzinárodnej siete výmeny informácií v oblasti výskumu, čo je mimoriadne dôležité aj pre konfrontáciu, pre tvorbu medzinárodných politík a koncepcií a je potrebné, aby naši mladí ľudia, študenti, naši profesori sedeli okolo tých rokovacích stolov a boli na tých konferenciách, kde sa tieto koncepcie tvoria a diskutujú, aby mohli presadzovať aj záujmy Slovenskej republiky a zároveň získavať skúsenosti v medzinárodných výmenách, ktoré potom prinesú domov a môžu ich ďalej tlmočiť na svojich akademických inštitúciách v Slovenskej republike. Jednou z možností po pristúpení k tomuto dohovoru bude, aby Slovenská republika v mene nášho rezortu a Európsky univerzitný inštitút spolufinancovali doktorandské a postdoktorandské štúdiá našich študentov na tejto inštitúcii tým, že sú tam rôzne druhy programov a tie náklady na štúdium sú zdieľané medzi Európskym univerzitným inštitútom a danou vysielajúcou krajinou. Slovenská republika teda bude mať možnosť formovať si aj budúcu garnitúru medzinárodných riadiacich pracovníkov, diplomatov, akademikov a výskumníkov, ktorí budú vedieť dôstojne reprezentovať Slovensko aj v oblasti spoločenských vied. Vecne sa Európsky univerzitný inštitút zameriava na štyri oblasti, a to je ekonómia, história, civilizácia, právo, politické a spoločenské vedy. Keďže zmluva o pristúpení alebo teda predmetný dohovor je mnohostrannou medzinárodnou zmluvou prezidentskej povahy v zmysle čl. 7 ods. 4 Ústavy Slovenskej republiky, z ktorej vzniká Slovenskej republike členstvo v medzinárodnej organizácii a ktorá priamo zakladá práva a povinnosti fyzických osôb alebo právnických osôb, vyžaduje si pred pristúpením ratifikáciu Národnej rady Slovenskej republiky. Preto si vás dovoľujem prerokovať tento materiál a vysloviť súhlas s pristúpením Slovenskej republiky k Dohovoru o zriadení Európskeho univerzitného inštitútu. Ďakujem.